TRAFEGANDO RONSEIS: marzo 2019\nTiven moita sorte: unha persoa especial agasalloume un libro ben especial: Los días felices de Bernat Cormand (autor que xa me manorou con El niño perfecto) publicado por A Buen Paso. Un álbum con dous protagonistas, dous nenos, que encontran o un no outro o compañeiro ideal; hai amor, amor inocente, o primeiro amor. Ata que chega a marcha, o abandono, a dor. E a ledicia das lembranzas, a importancia que estas posúen. Falar das características deste amor con suavidade, cunha ilustracións delicadas nas que non caben ningún tipo de estridencias cromáticas, está tan ben conseguido que o álbum nos envolve e recolle no seu seo. E nese seo o lectorado atopa as respostas do respecto. Do Amor.\nMatemáticas e desigualdade\nUnha ferramenta inesperada para entender a desigualdade: as matemáticas abstractas.\nDende "Mujeres con ciencia"\nUnha conferencia da Dra. Eugenia Cheng\nNin malas nin vosas\nA música que escoitamos é un reflexo do que somos como sociedade. Hai un machismo que nos pasa moitas veces desapercibido pero que nos impregna de misoxinia, afianzando uns roles de xénero moi perigosos.\nFeminismo ou barbarie\nCharla de PilarAguilar sobre o seu libro\nAtoparalo en Sexualidade\nNo ano 2016, a empresa asiática de beleza SK-II lanzou este vídeo sobre a realidade de moitas mulleres naquel lado do mundo: as coñecidas como "mulleres sobrantes".\nUn vídeo que nacía como apoio ás que queren vivir de maneira totalmente libre e independente, a pesares de todo o que iso supón para coa cultura á que pertencen.\nE a pesares de que o mundo da beleza tamén ten moitos peros, o certo e que o vídeo é digno de ver para coñecer as súas historias.\nUn novo libro dunha colección extraordinaria e necesaria na nosa lingua, a de “Viaxeiros” que edita Faktoría K de Libros. Desta volta, co título de Viaxeiros de Xulio Gutiérrez e Nicolás Fernández. Seguimos falando de divulgación científica, algo que ben cómpre no noso idioma, aínda que se están dando grandes pasos, quizais nunca suficiente polo retraso evidente que levabamos. Un mundo a descubrir este dos animias, arredor das migracións que algúns destes fermosos animais realizan, con perigos, na procura da súa supervivencia.\nPercorrede os camiños con eles. Ás veces, andaredes miles de quilómetros, pero pagará a pena. Asemade, será doado porque a linguaxe utilizada é cercana e asequible. Aprendede ao mesmo tempo que vos abraiades pola natureza que nos rodea. Esa que está en perigo de extinción sempre por culpa do ser humano.\nSobre o cambio climático\nQue é o cambio climático? Que pode ocorrer se seguimos a enviar gases á atmosfera?\nUn instituto de Cuenca realizou este vídeo que denuncia a música que a xente nova escoita. Porque coa música faise dano, especialmente á mulleres.\nXa botabamos de menos a Antonio Reigosa e o seu sentido do humor e amor polos raposos, listos e argalleiros. Desta volta, en O raposo aviador que voa sen motor publicado por Xerais, imos vivir unhas divertidas aventuras raposeiras xunto co protagonista, un moi destemido aviador que é quen de voar e de aterrar sen se facer dano... despois de moitas fuciñadas, claro. Porque a aprendizaxe é lenta e leva un tempo, paciencia e tenacidade: todas estas cualidades tenas o noso raposo. Un libro para ler... e para xogar.\nIlustracións ben fermosas de Laura Cortés.\nCampaña para denunciar como o plástico mata a vida mariña.\nSimpático libro este que nos trae Rosa Aneiros co título Orestes perde o sentido! publicado por Xerais e ilustrado por Kiko da Silva. O seu protagonista é un rapaz afeccionado aos videoxogos que un día esperta e o seu mundo non parece moi real; pero ten que axudar a súa irmá a recuperar un osiño de trapo de seu. E para isto terá que non esquecer as regras dun xogo que ten moito que ver coa seguridade vial. Así, a lectura leva ao lectorado máis novo por este mundo que poucas é tratado de xeito divertido e ameno. Un tema que podía ser pedagoxicamente aburrido, convértese aquí nunha divertida aventura que educa case sen percatarnos. Así que ollo a como cruzamos a estrada ou se usamos ou non casco. Ah! Hai que mirar ben o semáforo! Non o esquezades (é que en Lalín non hai...)!!!\nO que deberían saber os médicos sobre a identidade de xénero\nKristie Overstreet ten a misión de asegurar unha atención médica á comunidade transxénero. Nesta charla axuda a entender a identidade de xénero e convídanos a replantexar a nosa perspectiva sobre a atención médica das persoas transxénero, coa fin de que todos e todas sexan tratadxs de xeito digno e respectuoso cando acoden a unha consulta.\nSeguramente, este era un libro moi agardado. Fíxose de rogar Domingo Villar, pero aterrou cun libro de case 800 páxinas. Así que cando chegou a min pensei que ía tardar unha eternidade, en plena época de exames e de actividades varias. Porén, e curiosamente, O último barco publicado por Galaxia, déixase ler de tal xeito que as páxinas corren case sen decatarnos. O curioso é que semella que non pasa nada en case 600 páxinas, e aínda así, non aburre. Eu, acostumada á novela negra moi negra, onde cada capítulo constitúe un novo sobresalto, quedaba abraiada: lía e lía sen cansar e a pesar da pouca negrura das páxinas; e cada 100 pensaba: pero se non pasou ren!!! E quería seguir, porque pagaba a pena a lectura.\nDomingo Villar segue a homenaxear a Vigo e arredores. Describe de vagar os lugares reais -para xa un percorrido literario- e recréase na cidade. Con moito diálogos e capítulos curtos, investigamos canda o protagonista, Caldas, unha desaparición, e facémolo de xeito reflexivo, completando os ocos que o autor nos propón. Paseando Vigo e a súa ría. Realmente é unha novela negra pouco negra, porque é un libro sobre a soidade, sobre o amor, a sobreprotección, pero tamén unha lembranza de respecto cara a aqueles que son diferentes.\nDá gusto deixarse arrastrar pola literatura.\nAtoparalo en Galaxia, Lectura, Letras Galegas, Libros, Novela negra, Recomendamos\n"Sempre combativa". Enxebres. Lingua de signos\n“Strong Women Font” é un alfabeto que rende homenaxe a grandes mulleres da historia que contribuíron a facer do mundo un lugar un pouco mellor.\nVisto en "Soy bibliotecario".\nInquedante si que é este clásico de David McKee que agora a editorial Kalandraka pon á nosa disposición na nosa lingua: Agora non, Bernardo, que estamos moi ocupadxs. Pais e nais deberían ter como lectura obrigatoria (eu, que estou en contra dese tipo de lectura!!!) libros coma este, a pesar dos estereotipos de xénero que presenta. Obviándoos, observamos como este álbum é un espello de moitos fogares: non, o neno non está mal atendido, que non; ten de todo (de se escribir arestora tería un móbil e videoxogos) pero fáltalle o máis importante. Cantas veces estamos sen estar? Non deixemos que os monstros nos devoren. Por favor.\nOs libros de Leo Lionni saben debuxar un sorriso no lectorado, ese que permanece ao pechalo e queda impreso no ar durante bastante tempo. Ten esa habilidade, unha que só os grandes, moi grandes, posúen. Cornelio é un crocodilo que non se conforma, que quere saber máis que aquilo que semella estea escrito para el e para os da súa raza; pero non se amilana facilmente, e a súa curiosidade, enorme, permite unha aprendizaxe que parecía imposible. Grazas a aquela procurará novos lugares, lugares imposibles a priori. Pero non é tan difícil se realmente é o que se quere. Grazas á curiosidade poderá aprender el pero o mellor é que, a pesar do aparente desprezo, detrás virán máis que tamén quererán saber. Porque as portas do coñecemento non son pechas: deixémolas abertas sempre. Non nos rindamos. Manteñamos a curiosidade de canto haxa por descubrir. E é tanto!!!\nEn Kalandraka, claro.\nNana para elas\nQue é a prostitución?\nJota de la Huelga. Ajuar\n#NonVaiHaberQuenNosPare #8M #Feminismo #FolgaFeminista\nAtoparalo en Efemérides, Humor, Igualdade, Muller\n'As Rosalías inspiran!'. Así o afirman De Vacas, o cuarteto galego que leva uns anos poñendo patas arriba a música galega e que agora, ás portas do 8M, vén de publicar nas redes sociais 'Rexurdimente', o encontro entre Rosalía (a nosa) e Rosalía (a outra) en base a 'Malamente'.\nComo elas propias escriben no seu Facebook: “Rexurdimente das vacas e revolta feminista, con Rosalía á cabeza. Hoxe lembrámola pra mañá facer folga con vós. Levamos un tempo traballando nesta homenaxe, con este traxe garaxe personaxe. Agardamos que desfrutedes da escoita igual que nós facéndoa... non tanto polo que vale, senón polo que significa. Avoas, nais, irmás, amigas, e a colaboración dunha tremenda personalidade xitana, forte e libre, como a de Lorena. Grazas infinitas”.\nAtoparalo en Galicia, Igualdade, Muller, Música\nVIVAS, Mulleres con discapacidade intelectual cantan pola igualdade.\nAlumnado do instituto Son Ferrer de Calvià protagonizan un "haka" feminista. O motivo: lembrar que o feminismo é igualdade.\nFEMINISIMO para torpes\nFEMINISIMO para torpes: Son feminazi? #8M\nNon á violencia contra as mulleres (DLXXV)\nSempre hai un lugar para a poesía (CLI)\nPoema dun aliado feminista, Miguel Gané\nIlustración de Alba González Cantalapiedra para o libro "Ahora que bailas" de Miguel Gané\nAtoparalo en Álbum ilustrado, Igualdade, Letras Galegas, Libros, Muller, Recomendamos, Urco\nHai que empezar xa\nGreta Thunberg (2003), activista contra o cambio climático, participou no agosto pasado nas folgas estudiantís realizadas fronte ao Parlamento sueco para tentar xerar conciencia sobre o cambio climático.Nesta conferenia solicita unha acción inmediata ante a grave situación provocada polo cambio climático


O Piloto. O último guerrilleiro, de Afonso Eiré – Caderno da crítica\nO Piloto. O último guerrilleiro, de Afonso Eiré\nRamón Nicolás 29 Maio 2015 1 Xuño 2015 Biografía, Crítica literaria, Literatura galega, Narrativa\nHércules de Ediciones, A Coruña, 2015, 168 páxinas, 14,95 €\nAfonso Eiré ofrece un intenso traballo no que aborda, incorporando novos elementos de análise derivados dun longo proceso de esculca, dimensións vitais e políticas do guerrilleiro Xosé Luís Castro Veiga, prestándolle especial atención ás vivencias dos seus últimos días.\nLogo da lectura deste libro advírtese con claridade que Afonso Eiré dedicou tempo e esforzo a achegarse ás pegadas de Xosé L. Castro Veiga (O Corgo, 1915-Chantada, 1965) máis coñecido popularmente como O Piloto e, por extensión, ás actividades de resistencia armada levadas a cabo en pleno franquismo. Darlle forma a todo o material obtido en forma de entrevistas orais e combinado co que din an fontes documentais consultadas, tras mergullarse en hemerotecas e arquivos, por só citar dous esteos sólidos que sosteñen con solvencia este volume, conxecturo que non é un labor doado pois a decisión que se tome pode determinar a sorte que corre o proxecto.\nE neste caso optouse por unha solución non exenta de riscos como é o da biografía novelada, isto é, articular un discurso que combina e harmoniza ficción -fortemente enraizada nun contexto alimentado por atmosferas reais e que lle outorga ao libro un evidente atractivo- e biografía. Desde as primeiras páxinas Eiré consegue convencer da verosimilitude do que quere contar, isto é, desvela que quere reconstruír o retrato, non teño dúbida que o máis fielmente do que se pode compoñer, non só dos seus últimos días do Piloto cando cae abatido polos disparos da Garda Civil preto de Belesar, senón dun perfil que teima por superar o lugar común que rodea á súa figura e que o apunta como bandoleiro e fuxido. Todo o anterior completado coa intención de articular unha revisión crítica daqueles movementos políticos no que O Piloto desenvolveu un papel relevante.\nRecomendo, asemade, un complemento ben acaído a esta lectura como é o documental O Piloto, dirixido e producido por Xosé Reigosa e guionizado polo propio Eiré, que estes días se presenta por Galicia adiante.\nEsta recensión, baixo o título de “Resituando ao Piloto”, publicouse o 29 de maio de 2015, nas páxinas do suplemento Fugas, de La Voz de Galicia. Pódese ler tamén na súa integridade premendo aquí.\nAfonso Eiré,Fugas,Hércules de Ediciones,La Voz de Galicia,O Piloto. O último guerrilleiro\nAnterior Cuestionario Proust: Serxio Iglesias\nSeguinte Taboleiro do libro galego XXXIV (maio de 2015)


Unha cookie é un pequeno ficheiro de texto que se almacena no seu navegador cando visita case calquera páxina web. A súa utilidade é que a web sexa capaz de lembrar a súa visita cando volva navegar por esa páxina. As cookies adoitan almacenar información de carácter técnico, preferencias persoais, personalización de contidos, estatísticas de uso, ligazóns a redes sociais, acceso a contas de usuario, etc. O obxectivo da cookie é adaptar o contido da web ao seu perfil e necesidades, sen cookies os servizos ofrecidos por calquera páxina veríanse minguados notablemente. Se desexa consultar máis información sobre que son as cookies, que almacenan, como eliminalas, desactivalas, etc., rogámoslle se dirixa a esta ligazón.\nEn calquera momento poderá exercer o seu dereito de desactivación ou eliminación de cookies deste sitio web. Estas accións realízanse de forma diferente en función do navegador que estea a usar. Deixámoslle aquí unha guía rápida para os navegadores máis populares.\nNo caso das cookies de Google Analytics, esta empresa almacena as cookies en servidores situados en Estados Unidos e comprométese a non compartila con terceiros, excepto nos casos nos que sexa necesario para o funcionamento do sistema ou cando a lei obrigue para ese efecto. Segundo Google non garda a súa dirección IP. Google Inc. é unha compañía adherida ao Acordo de Porto Seguro que garante que todos os datos transferidos serán tratados cun nivel de protección acorde á normativa europea. Pode consultar información detallada a este respecto nesta ligazón. Se desexa información sobre o uso que Google dá ás cookies pulse nesta outra ligazón.


A plataforma denuncia o "desmantelamento" continuado da Atención Primaria e a sanidade pública galega.\nphoto_camera Momento no que SOS Sanidade Pública rexistra a ILP no Parlamento galego. (Foto: Arxina)\nA Plataforma SOS Sanidade Pública presentou na mañá desta cuarta feira no rexistro do Parlamento da Galiza, unha proposición de lei de iniciativa popular que inclúe unha serie de "medidas para recuperar e fortalecer a Atención Primaria", cada vez "máis deteriorada" na Galiza.\nAsí o manifestou o portavoz da plataforma, Manuel Martín, rodeado de varios de membros da comisión promotora da ILP diante da porta de entrada do Parlamento galego.\nSOS Sanidade Pública presenta unha ILP para "revitalizar a Atención Primaria"\nMartín puntualizou que a rexistraron co "obxectivo de fortalecer e, sobre todo, salvar a Atención Primaria na Galiza" porque "todo o mundo coñece a situación dramática pola que pasa".\n"As políticas de desmantelamento, de recortes, de falta de recursos e de abandono da Atención Primaria acabaron coa situación na que estamos", asegurou, para despois explicar que "hai unha enorme dificultade" entre a poboación para "poder acceder aos centros de saúde".\nSOS Sanidade prepara unha ILP en defensa da Primaria\n"Temos un grave problema de atención, a consulta telefónica está a substituír á presencial, que é fundamental para garantir a atención de calidade", engadiu o portavoz de SOS Sanidade Pública.\nProblemas da Atención Primaria\nMartín denunciou "as listas de agarda enormes, que superan ás veces os 15 días". "Temos un problema de peche dos centros de saúde no rural, que afasta a poboación máis necesitada de atención, como son as persoas maiores, xa que non poden acudir de maneira normal aos centros", lamentou.\nCitou tamén a "moi dificultosa" situación dos traballadores do sistema sanitario, "con gran inestabilidade laboral e precariedade, que fai que moitos dos novos profesionais que se forman nos centros de saúde escapen a outras áreas do sistema, a outras comunidades, ou ao estranxeiro".\nAsí, puxo como exemplo que na área de Vigo "de 23 novos médicos de familia formados este ano, unicamente 10 quedan aquí".\n"Aínda que fixésemos un esforzo de crear novas prazas de formación, o problema é que se as condicións laborais non son dignas, o único que pode ocorrer é que quedemos sen os médicos que formamos na Galiza", concluíu.\nObxectivos da ILP\nA ILP rexistrada esta cuarta feira no parlamento ten por obxectivo o Parlamento galego a debater e propor "unha serie de medidas para garantir o acceso, da poboación á Atención Primaria, o fin das listas de espera, un nivel de persoal suficiente, garantir a equidade na atención, mellorar as condicionais laborais e a estabilidade do persoal, reabrir centros pechados, recuperar a autonomía de xestión da Primaria, dar participación real á poboación e desenvolver o modelo comunitario en colaboración con institucións e organizacións de cada localidade".\nO segundo obxectivo da iniciativa é abrir durante os tres meses que duren as recollidas de sinaturas un proceso de información e debate aberto coa poboación sobre a "crítica" situación da Atención Primaria e as medidas que "propón a plataforma para solucionala. Finalmente, o último obxectivo é lograr o "máximo apoio" ás medidas que propón SOS Sanidade Pública.\nSergas Xunta da Galiza Parlamento galego SOS Sanidade Pública Atención Primaria


A Lei de economía social fomenta e facilita a creación e financiamento de cooperativas – Galicia 24 Horas\nA Lei de economía social fomenta e facilita a creación e financiamento de cooperativas\nBy Redacción on 26 noviembre, 2015 Comentarios desactivados en A Lei de economía social fomenta e facilita a creación e financiamento de cooperativas\nO presidente do Goberno galego, Alberto Núñez Feijóo, anunciou hoxe que o Consello da Xunta aprobou o Proxecto de lei de economía social, que fomenta a creación de cooperativas e outras fórmulas de asociación simplificando os trámites e habilitando liñas de financiamento específicas que complementen as que xa existen.\nPara facer máis sinxelo o papeleo, Feijóo adiantou que se está a elaborar unha aplicación informática que permitirá facer todos os trámites do rexistro desde a casa. Para facilitar o seu financiamento, promoveremos instrumentos como programas de microcréditos e fondos de capital risco, como unha nova liña de 5 millóns de euros impulsada por Xesgalicia que permitirá reforzar as estruturas das entidades da economía social, especialmente no eido rural.\nAdemais, como recalcou, esta lei céntrase no impulso dunha figura que pensamos que debemos potenciar: a cooperativa xuvenil. Esta regulación completa as liñas de axudas (de ata 15.000 euros) que xa se viñan convocando desde 2014 para fomentar este tipo de emprendemento. O texto reduce ata 300 euros o capital social mínimo para que mozas e mozos de entre 16 e 29 anos formen unha cooperativa —nos casos ordinarios é de 3.000 euros— e permite que se constitúan en documento privado, o que lles permite aforrar gastos notariais.\nMellora a súa representación\nA Lei de economía social mellorará tamén a representación das entidades que forman este sector: cooperativas, sociedades laborais, asociacións e fundacións con actividade económica, comunidades de montes veciñais en man común (unha achega singular desta Lei), confrarías de pescadores, sociedades agrarias de transformación, empresas de inserción e centros especiais de emprego. Con este fin, segundo dixo Feijóo, elaborarase un catálogo no que se recollan as 7.000 entidades que engloba a economía social.\nUn dos obxectivos da lei é o impulso de estruturas representativas e de presenza institucional, tal e como explicou o presidente. Para isto prevé a creación do Consello da Economía Social de Galicia, formado por 26 membros, entre representantes da economía social, da Xunta de Galicia, dos sindicatos, das organizacións empresariais, da Fegamp e das Universidades galegas.\nAs funcións deste Consello da Economía Social serán as seguintes: elaborar estudos, informes e propostas; formular propostas de incorporación ou exclusión no catálogo de entidades de economía social; promover e dinamizar a cooperación empresarial; colaborar na integración da economía social nas políticas públicas de creación de emprego, de fomento do emprendemento e de desenvolvemento local e rural; e velar pola promoción e pola axeitada aplicación dos principios da economía social e da Lei.\nAdemais, estableceranse mecanismos de coordinación entre entre este novo organismo e o Consello galego de cooperativas e facilitarase a presenza da economía social noutros entes coma o Consello Económico e Social, o Consello Agrario Galego, e no Consello Galego de Economía e Competitividade.\nFomentar o seu carácter social\nO terceiro grande obxectivo da Lei é o fomento do carácter social das entidades ás que vai dirixida. Por unha banda, segundo indicou o xefe do Executivo galego, inclúe medidas para propiciar que se coñezan e valoren, como a introdución da economía social nos plans de estudos.\nPor outra banda, implantaranse medidas para estimular estas entidades e os seus valores sociais. Así, favorecerase que participe nas políticas activas de emprego e promoverá a introdución de cláusulas sociais que favorezan a participación destas entidades na contratación pública.\nFeijóo indicou que este Proxecto de lei, comeza a súa tramitación parlamentaria, tras recibir 12 alegacións e obter o visto e prace do Consello Económico Social. En definitiva, o texto recoñece o peso das 7.000 entidades que existen en Galicia vinculadas a este sector; facilita o seu financiamento; e introduce a economía social na educación pública.\nA Lei de economía social fomenta e facilita a creación e financiamento de cooperativas added by Redacción on 26 noviembre, 2015


Vieiros: Galiza Hoxe - Estilos, modelos, aspiracións e promesas: segundo debate na Galega sen Touriño\n"O candidato que saque máis votos é o que ten que gobernar", insistiu Alberte Núñez Feijoo. "Os socialistas somos modelo de como hai que facer as cousas", asegurou Xosé C. López Orozco. "O BNG propón un estilo propio de como entender o país", afirmou Anxo Quintana. A ausencia de Emilio Pérez Touriño foi outra vez polémica no debate da Galega.\nR.N. - 09:00 15/05/2007\nTags: debate Feijoo Orozco Quintana TVG\n"Xogámonos os gobernos máis próximos aos cidadáns, e pagaba a pena que estivesen aquí os líderes de todos os partidos", laiouse Alberte Núñez Feijoo ao comezo do debate na Galega da noite deste luns. "Eu xa son un clásico nestes debates", apuntou Anxo Quintana ao respecto, subliñando en que el é o único que nunca evitou asistir a unha convocatoria dos medios públicos. "Estas eleccións son municipais e o meu partido decidiu designar un alcalde para estar aquí", destacou o rexedor lugués Xosé C.López Orozco.\nNúñez Feijoo: "Hai vida intelixente antes deste goberno"\nA petición da condutora do encontro, cada un dos tres líderes valorou os prognósticos que as sondaxes fixan para as súas formacións. Ao respecto, Núñez Feijoo insistiu en que o PPdeG é "de momento" o partido máis votado en Galiza e "o partido que máis se parece aos galegos". "Nós fixemos un programa despois de escoitar a moita xente", defendeu o presidente dos populares ao tempo que acusaba os socialistas de deseñar o seu programa "fóra de Galiza", sinalando que o texto do PSdeG fala de incrementar "liñas de metro" que nin sequera existen aínda no país. "É un insulto á intelixencia", reprochoulles Feijoo.\nFeijoo cargou contra os proxectos da Vicepresidencia da Xunta insinuando que o consorcio de servizos sociais usurpa competencias dos concellos e cualificando a estratexia de "retroceso". "Os concellos son a pedra angular da democracia", dixo, chamando a apostar pola autonomía local e a suficiencia financeira dos municipios. Ao respecto da crítica dos nacionalistas ás deputacións, Núñez Feijoo denunciou que o BNG manteña esa posición "mentres cogoberna a da Coruña, con adicación exclusiva dos seus deputados". Ao fío, salientou o modelo territorial proposto polo PP, "cun esquema claro, con áreas metropolitanas e sistemas urbanos intermedios".\nAcusou ademais ao goberno actual de deixar no caixón "as directrices do territorio que deixamos nós feitas" e especialmente cargou contra o PSOE por considerar que bloqueou en Vigo "un plan que contaba co apoio do resto de actores políticos e sociais". Pediu ademais "non usar o urbanismo como arma arreboladiza" e lembrou que lle ofreceu hai tempo un pacto polo territorio ao presidente da Xunta, alén de solicitarlle un debate concreto sobre ese tema, "sobre o que aínda non tiven resposta". O líder do PPdeG indicou tamén que a única cidade que ten o PXOM adaptado á lexislación vixente "é Ourense, gobernada polo PP".\nAnxo Quintana: "Os candidatos do BNG son os que máis se parecen á xente"\n"O BNG preocúpase polas cousas máis próximas e que lle interesan á xente", reflexionou Anxo Quintana. O voceiro nacional do Bloque opinou que os cidadáns "queren garderías, centros de día, urbanismo ao servizo da xente, alcaldes próximos, concellos participativos". Quintana afirmou estar seguro de que o BNG incrementará alcaldes e concelleiros significativamente e que gobernará en todas as cidades e criticou duramente a petición do PPdeG de que goberne a lista máis votada. "O PPdeG demostra desesperación", comentou, "non sabe dialogar, transmítelles aos cidadáns a idea de que votar PP é inútil, porque non servirá para pacto ningún". "O PP estará no centro cando vai a Lalín, que é o centro xeográfico", ironizou.\nQuintana acusou ademais a alcaldes do PP de "obstaculizar" o deseño de proxectos nos seus concellos promovidos pola Xunta actual. "Un cidadán que ve que o alcalde de seu pobo, se é do PP, fai boicot, vai chegar á conclusión de que o seu alcalde é un problema", avisoulle aos populares. O voceiro nacional do BNH aegurou que "o método do PP" era ter os alcaldes "peregrinando" en San Caetano por unha subvención, que logo se daba "segundo a cor política". "Agora hai axudas para todos os que o necesitan, para todos igual", defendeu. Por outra parte, Quintana subliñou que "as provincias datan do pasado" e indicou que o BNG traballará por "baleiralas de contido" en favor dos concellos.\nXosé C. López Orozco: "Estamos subindo constantemente en todos os concellos"\nOptimista sobre as expectativas electorais do PSdeG en todo o país, o alcalde de Lugo defendeu o proxecto dos socialistas galegos como un conxunto de "propostas claras e ben definidas" sobre "todas as áreas que lle afectan aos cidadáns. "En política é fundamental compartir", subliñou en referencia aos pactos posíbeis, indicando que serán os cidadáns os que "diten onde hai que gobernar en coalición".\n"Galiza está vivindo un momento de cambio, e é o tempo de que os concellos se apunten a ese cambio", reflexionou, "e as propostas dos partidos deben servir para que se resolvan os problemas da xente e apostar pola colaboración e non facer concellos pechados en si mesmos". Orozco destacou especialmente as necesidades de financiamento dos municipios e loou o Pacto Local conseguido polo executivo actual. "Os concellos somos maiores de idade", precisou, apostando pola descentralización e o aumento de recursos para os gobernos locais. Na súa opinión, as deputacións son fundamentais en Galiza para facer labor de coordinación cos pequenos concellos, e apostou por relanzar o seu funcionamento. Afirmou o alcalde lugués que o urbanismo está nun momento "fundamental" e destacou as iniciativas recentes promovidas pola Xunta, pedindo que se afonde no consenso para "rematar co feísmo".


O goberno gábase de non ter executado 1,67 millóns de euros nun orzamento de 8,5 - Xornal de Betanzos\nO goberno gábase de non ter executado 1,67 millóns de euros nun orzamento de 8,5\nO goberno local remitiu un comunicado gabándose do resultado que arroxa a conta do pasado 2017, aprobada sen alegacións no periodo de exposición pública. O executivo local gábase de ter recollido un superávit orzamentario de 1,3 millóns de euros e un remanente de tesorería, unha cantidade que non se chegou a gastar, de 1,67 millóns.\nO goberno municipal destaca nunha nota que o superávit do pasado exercicio permite destinar agora 1,1 millóns de euros a “investimentos en equipamentos e infraestruturas en materia educativa, cultural, deportiva e de servizos”. Destaca, asemade, que os ingresos do Concello foron de 8,5 millóns, mentres que os pagos ascenderon a 8,1 millóns de euros. Desa previsión de algo máis de 8 millóns de euros, 1,67 quedou sen gastar.\nO concelleiro de Economía e Facenda, Diego Fernández, atribuiou os números á xestión do executivo e insiste en que reduciron o endebedamento. Para iso, e con dous empréstitos da Deputación aínda en curso e sen comezar a devolver, volta comparar as cifras actuais coas de 2011, enfatizando que a débeda agora se sitúa no 4,94%, fronte ao 46% do ano 2011.\nQue é o remanente e que significa\nSegundo a consultora local SieLocal, o remanente de tesorería é un saldo que permite coñecer, ao final do exercicio, a solvencia ou capacidade económica que ten unha administración para afrontar as súas débedas. Contabilízanse os fondos líquidos da institución (diñeiro en caixa e bancos) máis os dereitos recoñecidos pendentes de cobro, restando a todo iso as obrigacións que están pendentes de pago, tanto do orzamento corrente como dos xa pechados, e as operacións extraorzamentarias (as realizadas sen fondos previstos para acometelas nos orzamentos anuais).\nO resultado orzamentario amosa o grao de execución do orzamento ao finalizar o ano, a 31 de decembro,indicando a relación existente entre os dereitos liquidados netos do periodo e as obrigacións recoñecidas netas, de cuxa comparación obter o deficit ou superavit do exercicio.\nTrátase, en definitiva, de diñeiro que non se gastou: de obras, proxectos, subvencións e programas que poderían terse levado a cabo pero que quedaron en nada por falta de tempo, pola lentitude dos trámites administrativos, porque dependen tamén doutras administracións, por prioridades políticas…\nSen orzamentos este 2018\nO executivo local mantén Betanzos sen orzamentos. Aínda que todo fai indicar que se a estas alturas do ano non os hai será que 2018 correrá sen contas, o achegamento e recoñecemento público de novas conversas a porta pechada entre BN e PSOE pode deparar máis sorpresas.\nSegundo a Lei de Facendas locais, a alcaldesa debería ter formado o orzamento xeral, para remitir ” informado pola Intervención e cos anexos e documentación complementaria (…) ao Pleno da corporación antes do día 15 de outubro para a súa aprobación, emenda ou devolución”. Tal vez as conversas entre PSOE e Marea estean indo nesta dirección, mais o seu contido, condicións e acordos son segredos.


Etiqueta: O sal da Terra\nA Terra de Anna?\nA Terra de Anna, a nosa Terra. Ao fío do tema do cambio climático, o club d@s Lerpeir@s uniuse ao d@s Benxamíns cunha lectura que promove o cuestionamento sobre a responsabilidade que temos no mantemento da natureza e da súa biodiversidade. Quen mellor que o filósofo e escritor Jostein Gaarder para provocar en nós as preguntas que nos levan a valorar ata que punto os países están mantendo os compromisos adquiridos nos distintos cumios e se estes son ou non suficientes. Que pode facer a mocidade para mudar o que semella inevitable?\nAcompañamos a lectura traendo á mesa de conversa a serie de cómic Os mundos de Aldebarán, de Leo e, con especial querencia, unha selección de fragmentos da película O sal da Terra, de Sebastião Salgado. Que levou a este fotógrafo a percorrer o mundo coa súa cámara? Que hai nesa mirada? Tras a dor, a deseperación ante o observado, existe a esperanza? Si, existe: Sebastião e a súa muller, Lélia Wanick, conseguiron reforestar unha zona “morta” e crear nela o Instituto Terra. Si, é posible!\nRematamos esta sesión do club coa xanela aberta. As pequenas accións poden facerse grandes!\nPublicado o Novembro 18, 2021 Novembro 18, 2021 por etikelesPosted in Ciencia,Club de Lectura,NarrativaEtiquetado A Terra de Anne,Club de Lectura do IES de Porto do Son,Jostein Gaarder,O sal da Terra,Sebastião Salgado.


A Coruña: Sen mar\nNo tránsito inacabable da pandemia que nos azouta, distanciados da familia e dos amigos, o martelar cotián das cifras de casos rexistrados, defuncións, ingresos hospitalarios, por non falar dos danos irreparables en moitos sectores da economía, está levándonos ao límite. Sexa como for, non queda outra que obedecer, desexar a saída ao recreo, como nenos e, namentres, gozar da literatura e a escritura, o cine e a música na casa, as vías que poden levarnos a outras realidades evocadas ata que poidamos recuperar a vida en sociedade.\nAmais desas carencias, para os de dentro o mar empeza a parecer unha quimera. Desde Compostela, tan preto e tan lonxe de moitas ribeiras, é como o desexo dun paraíso, un monumento fluído co que soñar. Desfila pola memoria toda unha vida gozando do mar. Os veráns da nenez en Perillo, cruzando en barca ata A Coruña, ou en Bouzas, velando a chegada dos transatlánticos á baía tranquila. A xuventude en Barcelona, buscando os areais entre as zonas industriais, convertidas hoxe en grandes espazos de lecer. Na madurez, percorrendo as costas, praias e acantilados de calquera parte do mundo.\nHai tantos mares como sentidos: o reflector que reproduce como un espello o perfil urbano, o nocturno no que tremelocen a lúa e as estrelas, o mar ao norte co sol pola costas. O noso mar do Noroeste, co infinito ao fondo, que polo serán se acende coas nubes que acochan o sol. As mareas que acompasan o devalar das horas con brillos que se deslizan, como un límite móbil onde se libra a disputa entre a tenacidade da onda e a lixeireza das areas. O mar do verán e do inverno, dos olores salgados ou de materia en descomposición; o goce de mergullarse no seu seo ou de flotar nun dolce far niente. O mar bravo, rompente, o mar de continente a continente, o do soño de ida e o soño de volta… Sen mar, fáltanos algo. Os paseos coa mirada descansada, afundindo os talóns na arena, ensumíndose no silencio, a gardar as palabras que están sen estrear porque as que se din lévaas o vento e pérdense na zona húmida, só quedan pegadas que a próxima marea borrará.\nBotamos de menos bordear a península da Coruña, de Riazor á Marina, coas edificacións brancas polas que a cidade respira como un plénum; percorrer Vigo en transversal, desde o Castro por Peniche ata Beiramar e flanqueando as murallas dos estaleiros ata Alcabre; ou as fermosas marxes da ría de Pontevedra. Neste paseo imaxinario vénme á mente Ferrol, co mar medio pechado, que necesita unha maior solidariedade para non quedar atrás.\nA Coruña ciudad Rías gallegas Pontevedra ciudad Ferrol ciudad Vigo ciudad


@MareaVigo denuncia a "morte por afixia" do tecido cultural da cidade - Vigo al minuto\n@MareaVigo denuncia a «morte por afixia» do tecido cultural da cidade\n“A cultura viguesa está a asfixiarse por mor das axudas nominativas que expide o goberno de Abel Caballero”, iso é o que denuncia Marea de Vigo. Ao seu xuizo, estas axudas en forma de convenio -que deberían ser de concorrencia competitiva, repártense sen ter coñecemento do proxecto. As responsábeis do Ensalle demandan que as axudas se repartan con concorrencia competitiva e cun epígrafe que expida de maneira lóxica e obxectiva tales achegas.\n“O Concello de Vigo repártelle ao Teatro Ensalle 4.000€ en forma de axuda nominativa; unha cantidade que vén sendo o 2,3% do presuposto total no 2016. Temos que ter en conta, que o Teatro nútrese de tres principais institucións: 2,3%: Concello de Vigo, 24% Xunta de Galicia e 28% Ministerio de Cultura: o resto é presuposto posto polo Teatro”.\nMarea cre que ao Concello de Vigo corresponderíalle outorgar unha axuda ao Teatro que fose para investir en infraestrutura, “mais o Concello entrega axudas para a programación”, cousa que non é competencia do organismo local, senón que é algo que lle corresponde ao Ministerio; o cal esixe para acceder ás axudas estatais que os teatros sexan interautonómicos -máis de 3 comunidades autónoma-) para poder conseguir unha axuda viable. A Xunta esixe que o 50% sexa galego e que haxa tránsito entre compañías de distintas provincias. É por estes requisitos, que se «o Concello falla, tamén o fai a Xunta e o Ministerio», apunta un dos responsábeis do Teatro.\n«A esperanza do norte», como lle chama moita xente da península ao Teatro Ensalle, está a organizar -sen axudas institucionais- unhas xornadas de cultura con ECOAR; onde encherán de arte catro días de maio e onde actuarán compañías internacionais. O obxectivo é visualizar a desidia das institucións pola cultura e reflexionar sobre como achegar o teatro á sociedade.


O ciclo 'Olladas de muller', organizado en colaboración co Consello da Cultura Galega, presenta un total de 17 filmes entre os días 1 e 13\nA nova programación bimestral inclúe especiais sobre Adam Curtis ou Thom Andersen e inicia unha retrospectiva de Ingmar Bergman no centenario do seu nacemento\nIniciamos a nosa programación de marzo e abril co ciclo Olladas de muller, destinado a celebrar o 8 de marzo a prol da igualdade. Organizado xunto ao Consello da Cultura Galega como nos últimos anos, a selección inclúe un total de 17 títulos que se proxectarán entre os días 1 e 13 de marzo.\nA meirande parte deles son producións recentes que reflexionan sobre as situacións de desigualdade que vive a muller. O programa ábrese con Alanis (1 de marzo), unha das sensacións do último festival de San Sebastián, con premios á mellor dirección e actriz, na que a arxentina Anahí Berneri presenta o día a día dunha traballadora sexual que intenta abrirse paso na vida cun fillo pequeno.\nA violencia machista é outro dos temas da selección, con películas como Llueven vacas (día 7), na que intérpretes como Maribel Verdú ou Laia Marull lle poñen rostro ás mulleres que sofren ese maltrato.\nApoio ao cine galego\nNa escolma figuran varios filmes galegos como Matria, de Álvaro Gago, un dos títulos da temporada e gañador do gran premio do xurado no prestixioso festival de Sundance. A historia segue unha muller que traballa nunha fábrica de conservas nas Rías Baixas, onde está sometida a unha importante presión e a duras condicións laborais mentres ocupa o resto da súa xornada en atender a casa. O director presentará a peza o 10 de marzo xunto a Palmira, película de Diana Gonçalves na que traballou como montador.\nCase todas as realizadoras galegas do ciclo introducirán as súas sesións, como Iria Silvosa o día 7 (Atisbos) e Beatriz del Monte (Pois iso, que te quero) e Carmen Bellas (Una vez fuimos salvajes) o día 9. Ademais, haberá un subapartado dedicado á artista feminista austríaca Valie Export, con tres sesións que se organizan xunto ao Festival Internacional de Cine de Xixón.\nO novo programa bimestral tamén estará marcado por tres amplos ciclos a cineastas de renome. A colaboración habitual co Museo Reina Sofía trae á Coruña unha retrospectiva integral do británico Adam Curtis. Todas as copias están revisadas polo cineasta, varias delas remasterizadas para a ocasión e ata cun título inédito nunca antes visto.\nPrestixioso xornalista da BBC, é famoso polos seus documentais de marcado carácter político, nos que ten tratado temas coma o xurdimento da ideoloxía islamista e o seu impacto na xeopolítica mundial, o berce na psicanálise das estratexias do capitalismo para vendermos a felicidade a través do consumo ou, máis recentemente, o terremoto político que supón a chegada de Donald Trump ao poder nos Estados Unidos.\nMais Curtis é só un dos primeiros popes do cine contemporáneo que proxectan os seus filmes no CGAI na carteleira de marzo-abril. Dedícaselle outra retrospectiva integral a Thom Andersen, coñecido sobre todo polo seu documental Los Angeles Plays Itself (11 de abril), no que dá unha imaxe realista da cidade usando treitos de varios filmes, en contraposición á habitual construción ficticia de Hollywood. A súa obra completa poderá verse entre os días 4 e 12 de abril.\nXa no eido da ficción, o centenario do nacemento de Ingmar Bergman permítelle á Filmoteca de Galicia ofrecer unha longa retrospectiva súa ao longo de varios meses, que se inicia o 17 de abril coa súa triloxía do verán e máis con Amorodos salvaxes. Son só os catro primeiros títulos dun extenso ciclo que ocupará boa parte do 2018.\nXunto a estes ciclos, as seccións fixas do CGAI ofrecen unha programación moi diversa. Fóra de serie trae os títulos recentes de cine de autor aínda inéditos nas salas coruñesas, como poden ser as últimas fitas do recoñecido surcoreano Hong Sang-soo ou a película Zama, de Lucrecia Martel (21 de marzo).\nA aposta do CGAI polo cine experimental pode apreciarse na habitual sesión sobre Stan Brakhage no apartado Desencadres, que combina ademais co ciclo Correspondencias, en colaboración co festival Punto de Vista.\nA defensa do cine galego é outra das súas constantes, con sesións en Off Galicia dedicadas a Juan de la Colina, á webserie Orfanato atroz e á xeración dos Novísimos, conxunto de cineastas nados nos anos noventa que están a dar as súas primeiras mostras de talento.\nAmais, a nova sección Pensando en cine / Pensando en Galicia, coordinada e presentada por Antón Reixa, trae desta volta ao líder de Siniestro Total Julián Hernández, quen falará da súa participación como actor e músico no filme galego de culto La matanza caníbal de los garrulos lisérgicos (24 de marzo).\nNesta liña de apoio ao cine propio, o programa El séptimo vicio de Radio 3 emitirá en directo o 14 de marzo dende o CGAI unha entrevista con Xacio Baño, quen falará do proceso creativo de Trote, a súa última produción con Celso Bugallo, María Vázquez e Tamara Canosa de protagonistas, que estreará en breve.


Física e Química en Ribadeo _: 01/2021\nUn billón de toneladas de xeo nun cubiño, comparado con New York. Imaxe da ESA.\nA cifra é un cálculo, pero moi aproximado: 28 billóns de toneladas de xeo foron perdidas -por termo medio, pasaron a converterse en auga líquida- entre 1994 e 2017. Fundíronse en 23 anos. É dicir, algo máis -pouco- do que representa un cubo de 30 km de lado. Pode parecer pouco pola superficie (a metade da superficie ocupada pola provincia de Guipúscoa), pero a cousa cambia se pensamos que a altura sería próxima a catro veces a do Everest... E, para rematala, a taxa de perda está empeorando, tendo pasado de 0,8 billóns por ano ó comezo a 1,3 billóns por ano ó final dese período: a provincia de Guipúscoa cuberta cunha altura de xeo de 750m.\nÉ só unha cousa máis, relacionada con outras: nese período, a atmosfera lévase quentado a razón de 0,26º C/década, e o mar, 0,12 ºC/década dende 1980. E incrementando a taxa.\nSi, o clima está cambiando...\nMáis, na nova da ESA.\nUnha revista escolar... Hai a quen iso de 'revista escolar' lle parece pouca cousa. Por iso, aclaro neste caso, úsoo como cualificativo de orixe, non de calidade. E é que ter editados 71 números de 'El rincón de la ciencia' no IES Victoria Kent de Torrejón de Ardoz indica algo máis que facer unhas follas falando de algo de ciencia. Implica anos de traballo e esforzo coordinado de profesores e alumnos, e un saber facer -aínda que só fora como consecuencia do anterior- que eleva o listón para converter a publicación en desexable. O comentario de textos, de 'Ciencia sin ficción' a 'Fantasmas de la ciencia española' ou 'Guía de aves del Jardín de las Delicias' Pode dar á imaxinación outra visión do que é a revista...\nDeixo abaixo parte da portada da web da revista tomada hoxe mesmo. Para ir facendo boca.\nEtiquetas: Blog, Educación, Feira de ciencia, wiki educativa\nPublicado por Agremon ás 2:01 p.m. 0 comentarios


Hardwicke fóra de New Moon | NOVA FANTASIA\nInício Cinema Hardwicke fóra de New Moon\nA Summit Entertainment ven de confirmar que a directora do filme Solpor (Twilight) Catherine Hardwicke, non estará para a agardada segunda parte da saga, New Moon.\nOs estudos fixeron o anúncio despois de que Nikki Finke, da Deadline Hollywood, dera a nova baseándose en fontes anónimas de que a Summit rachara o seu compromiso con Hardwicke polo que segundo afirmaron forann comportamentos “difíciles” e “irracionais” da directora durante a primeira entrega desta franquía de vampiros.\nO anúncio de Summit non fixo referéncia a estas alegacións e limitou-se a dicir que os estudos e mais Hardwicke viñan de anunciar conxuntamente que a realizadora non dirixiría a nova entrega e que o adiamento da segunda parte de 2009 a 2010 non tiña que ver “co tempo de preparación requerido pola señora Hardwicke para poder aportar a súa visión do filme á pantalla grande“.\nAinda non se sabe quen será o novo director. Solpor ven de recadar xa 138,5 millóns de dólares só nos Estados unidos, convertindo a Hardwicke nunha das poucas mulleres directoras capaces de lanzar unha franquía de éxito.\n“Catherine fixo un traballo incríbel axudándo-nos a lanzar a franquía de Solpor, agradecémos-lle todos os seus esforzos, e temos moitas esperanzas en traballar con ela en futuros proxectos da Summit“, dixo Erik Feig, o presidente de producion da Summit, nunha declaración. “Como estudo temos a obriga de levar a seguinte entrega da franquía á pantalla grande nun prazo axeitado para que os fans poidan saber mais de Edward, Bella e todos os persoaxes que creou Stephenie Meyer. Podemos negociar unha axenda temporal agresiva para ter o luxo de só adaptar as novelas en guións, en vez de ter que crear un argumento dende cero“.\nArtigo anteriorFinou Forrest J. Ackerman\nSeguinte artigoA ABC desenvolve Fables


«Sigo sentíndome un debutante»\nHoxe presenta «El libro de Jonás» na feira literaria viveirense, que visita cada ano\n14 ago 2017 . Actualizado a las 05:00 h.\nRamón Pernas (Viveiro, 1952) pecha a xira promocional de El libro de Jonás no Viveiro que é a alma xeográfica do escritor viveirense pero imaxinaria se dicimos Vilaponte. A cidade que o viu nacer protagoniza tantas páxinas escritas do seu puño e letra...\n-Ten algunha débeda con Viveiro?\n-Si, a débeda dos afectos, a débeda da gratitude dos meus lectores que forman unha piña moi importante en Viveiro, onde son ben acollido. Despois xa de dez novelas, sigo sentíndome un debutante. Porque conseguir que Vilaponte sexa un imaxinario, que teña a Viveiro como referente, para min é emocionante máxime cando xentes que viven en Barcelona ou en Ciudad Real veñen a Viveiro buscando Vilaponte. Dicía a escritora Julia Navarro que o que máis lle apetecía era coñecer o Vilaponte real, os paseos, a Praza Maior onde escribo no libro... Moita xente veu ex profeso a Viveiro para ver o meu itinerario literario.\n-En que punto está a triloxía?\n-Remátoa cun libro que estou escribindo agora, que se vai chamar El libro de los adioses. A triloxía medra conmigo. As personaxes chegan a ter a idade crepuscular que xa teño eu. Empezamos de novo e medramos xuntos. É unha triloxía onde hai un paralelismo real da xente maior, que está moi alonxada da narrativa contemporánea porque ningúen escribe dos vellos. Porque os vellos non teñen quen lles escriba... memorando a García Márquez.\n-Afonde en El libro de Jonás.\n-É unha homenaxe de gratitude á xente da miña xeneración, os rapaces que fomos felices ata que tivemos dez ou once anos e viviamos nun país distinto, nun pobo marabilloso que se chamaba Viveiro e eu chamo Vilaponte. Eu tiña a obriga de escribir con eles, por eles e para eles. Entón, o libro empeza cun suceso dun rapaz ao que lle disparan a varilla dun paraugas e lle quitan un ollo. Ese ollo vive permanentemente, ve todo... É un ollo máxico.\n-Por que se ve un «debutante»?\n-Cada día novo é o primeiro. A ser escritor apréndese cando tes unha aceptación plural, unha crítica máis ou menos unánime e uns lectores fóra do círculo directo. Por exemplo, o meu libro anterior, Hotel Paradiso, publicouse en Italia no mes de xaneiro creo e tivo unha acollida excepcional de crítica e de lectores, nunha editorial de culto que se chama La Lepre e presenteino en xuño en Nápoles e tiven críticas excelentes en Corriere della Sera. Presentouno Filippo La Porta, crítico literario. Ademais de contentarme, suliña unha traxectoria literaria que ratifica toda a aposta dos dez libros. Tamén son un autor con sorte e con premios importantes como o Ateneo de Sevilla, o Emilio Alarcos, Letras de Bretaña ou o último, o Azorín.\n-Ebook versus papel.\n-Non me importa o soporte. O soporte é o de menos. Son un home do seu tempo. Utilizo as novas tecnoloxías, porque é un incremento de información. Pero o libro en papel é un produto sagrado. Nun ebook non podes abrilo e atopar un trébol de catro follas que gardaches de cando te namoraches por segunda vez. É unha diferencia substancial.\n-Como herdou toda esa paixón?\n-Meu pai era un home ilustrado, un lector case profesional. Tocaba as disciplinas básicas do panteón cultural. A min non me esixiu nada pero aconselloume moitas cousas. Eu son un home, como digo, encuadernado. Vivo co libro, no libro... con todas as preposicións. Dende moi novo fun un lector canónino, lin sistemáticamente literatura francesa, inglesa, galega importante coma a Cunqueiro... e fun e son feliz cos libros. Aprendín a escribir e ler cando aprendín a soñar(...) Son un produto do que vin, do que escoitei e do que soñei. Sigo sendo un rapaz de pobo, para ben e para mal. Teño unha cultura de pobo, que non pueblerina, e que levo sempre conmigo. Ademais, teño unha ventaxa que non ten case ninguén, que eu artello o pobo ao meu antoxo, cambio as rúas, o nomenclátor, achego ou alonxo o mar... Teño o mellor instrumento do mundo que é a maxia da palabra e da literatura.\n-Viveiro, é a súa musa eterna?\n-Si, Viveiro é a orixe e o destino.\n-O seu último libro de cabeceira.\n-O último é un de Sergio del Molino La España vacía, ensaio sobre o despoboamento do país.\nHoxe, catro citas na Feira do Libro\nA Feira do Libro de Viveiro continuará hoxe coa seguinte programación. Ás 12.30, haberá unha cita con Continentes. Contos do mundo con Chus Álvarez. Ás 19.00, dobre cita, a presentación de Lágrimas de neón de Félix Carreira e a sinatura de Pablo Núñez dos seus exemplares Juego de reinas. Ás 20.00 terá lugar a presentación de El libro de Jonás de Ramón Pernas, acto no que participarán Alfredo Conde e José Manuel Otero Lastres.\n«Sigo mantendo a oferta de donar os meus 17.000 libros ao Concello de Viveiro»\nO escritor viveirense Ramón Pernas, na actualidade tamén director de Ámbito Cultural de El Corte Inglés e colaborador como articulista en medios como La Voz de Galicia, é unha presenza obrigada na Feira do Libro de Viveiro. Tivo dous fillos, un deles é doutor en Literatura Comparada e o outro «un gran lector».\n-Non adoita fallar á súa cita coa feira literaria da súa terra.\n-Para min é un número fixo de festas. Ou presento eu libro ou a miña muller [Milagros Frías] ou alguén que coñezo vai presentar e chámame. A feira está moi ben. É unha feira do libro comercial e escasamente esixente. E eu teño moito respecto pola xente que escribe. En case en todas as edicións estiven.\n-Proxecto literario en mente?\n-Agora estou con El libro de los adioses. E un tipo que está escribindo un libro é un tipo histérico, bipolar... vives cos personaxes, falas con seres intanxibles, que non invisibles porque habitan na miña cabeza.\n-Cantos libros ten na casa?\n-17.000. Quería donalos ao Concello de Viveiro. De feito, viñeramos eu e César Antonio Molina cando era ministro a ver a Melchor Roel [exalcalde] coa oferta e quedou aí. Eu sigo manténdoa. Igual, se non se acepta, os tiro ao mar de dez en dez para que naveguen sós e vaian levando a ilustración a outras terras.\nArchivado en: Ramón Pernas Literatura Italia Libro electrónico Ciudad Real


DOG Núm. 120 Xoves, 23 de xuño de 2022 Páx. 36194\nRESOLUCIÓN do 14 de xuño de 2022 pola que se nomea funcionaria de carreira da escala técnica de especialistas (subescala de electricidade e electrónica), polo sistema de quenda libre.\nVista a proposta elevada polo tribunal cualificador das probas selectivas para o ingreso, pola quenda libre, nunha praza da escala técnica de especialistas (subescala electricidade e electrónica) da Universidade da Coruña, grupo C, subgrupo C1, convocadas mediante a Resolución do 25 de marzo de 2020 (DOG do 3 de abril).\nVerificada a concorrencia na aspirante aprobada dos requisitos exixidos nas bases da convocatoria.\nDe acordo co disposto na Lei 2/2015, do 29 de abril, do emprego público de Galicia; no Decreto 93/1991, do 20 de marzo, polo que se aproba o Regulamento de provisión de postos de traballo, promoción profesional e promoción interna; no Decreto 95/1991, do 20 de marzo, polo que se aproba o Regulamento de selección do persoal da Administración da Comunidade Autónoma de Galicia; na Lei orgánica 6/2001, do 21 de decembro, de universidades, modificada pola Lei orgánica 4/2007, do 12 de abril, e nos estatutos da Universidade da Coruña, aprobados polo Decreto 101/2004, do 13 de maio (DOG do 26 de maio), modificados polo Decreto 194/2007, do 11 de outubro.\nEsta xerencia, no uso das atribucións conferidas no artigo 40 dos estatutos desta universidade, e da delegación de competencias operada mediante a Resolución reitoral do 14 de xaneiro de 2020,\nPrimeiro. Nomear funcionaria de carreira da escala técnica de especialistas (subescala de electricidade e electrónica) da Universidade da Coruña a aspirante aprobada polo sistema de quenda libre que se relaciona no anexo.\nSegundo. Para adquirir a condición de funcionaria de carreira, a persoa que se relaciona deberá cumprir os requisitos exixidos no artigo 60 da Lei 2/2015, do 29 de abril, do emprego público de Galicia, e tomar posesión do correspondente posto de traballo no prazo dun mes, contado a partir do día seguinte ao da publicación desta resolución no Diario Oficial de Galicia.\nContra esta resolución, que esgota a vía administrativa, poderase interpoñer un recurso contencioso-administrativo no prazo de dous meses, que se contarán desde o día seguinte ao da súa notificación ou publicación, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa. Previamente, e con carácter potestativo, poderase interpoñer un recurso de reposición, ante esta reitoría, no prazo dun mes, de acordo co establecido no artigo 123 da Lei 39/2015, do 1 de outubro, do procedemento administrativo común das administracións públicas (BOE do 2 de outubro).\nA Coruña, 14 de xuño de 2022\nEscala técnica de especialistas (subescala de electricidade e electrónica)\nda Universidade da Coruña, grupo C, subgrupo C1\nPita Couselo, María Almudena


Os milagres da memoria | Na illa de Vitabu\n← ¿Qué hacer con la muerte del periodismo? Dar la noticia\nActualidad en 1.000 años →\n5 Febreiro 2012 · 17:35\nOs milagres da memoria\nTítulo: Memoria da emigración I\nLugar e ano de edición: Galicia, 1997.\nOs corenta capítulos que compoñen este libro son produto dos milagres da memoria que Xosé Neira Vilas foi recollendo polas terras americanas de alén mar. Desta maneira, o autor transmítenos as vivencias de ilustres galegos nas Américas como Castelao, Cabanillas ou María Valverde. Pero tamén doutros personaxes menos coñecidos e cunhas historias insólitas como é o caso do Capitán Marabilla (Xosé Pena). Todos estes personaxes están unidos polo mesmo fío, ese fío que os une a Galicia por naceren nela e polo amor que lle procesan.\nXosé Neira Vilas vai construíndo ós personaxes mediante unha suma de anécdotas que enganchan ó lector. Non só nos mostra ó Castelao que emigrou ós Estados Unidos e que espallou a súa arte e as reivindicacións pola súa terra, senón que tamén nos ensina o seu lado máis persoal: a súa forma de ser. Para isto utiliza unha anécdota do ilustre escritor e debuxante galego con Basilio Álvarez: Cando xogaban ó dominó, os compañeiros procuraban non afogarlle o seis dobre. E se por descoido esto ocorría, Basilio voltábase aínda máis triste e deprimido. Castelao entón poñíase de pé e dicíalle: “Pero Basilio, caracho!… Escoita, Basilio”. E cantáballe unha copla ben picante co que Basilio trocaba de humor e ría coma un neno. Desta maneira, Neira Vilas amósanos un Castelao vital e capaz de superar os contratempos.\nPero o escritor non só se centra en intelectuais galegos senón tamén nas incribles historias dalgúns emigrantes galegos. Un exemplo é o de Xosé Pena. Este galego de Limodre, Fene, foi un mariñeiro que andivo de porto en porto para rematar de cociñeiro de Benito Mussolini. Neira Vilas móstranos tamén os sentimentos que fan ó Capitan Marabilla un home máis humano e real: a morriña que sentía por Galicia, a incomodidade que lle producía ser o cociñeiro do Duce, etc. E ademais cóntanos anécdotas da retranca galega de Xosé Pena: un día [o Duce] preguntoulle: “Che ti piace di piú, L’Italia o L’Espagna?”. E el contestoulle cauteloso: “Lo stesso”. E o home, con cara de xabarín, decatouse da retranca do galego, púxolle unha man no ombreiro e chantoulle: “Bella testa, spagnolo”.\nAsí, Xosé Neira Vilas recompón o quebracabezas da memoria dos emigrantes galegos e móstranos unha realidade que non se pode separar da realidade galega do momento. O autor, mediante unha suma de anécdotas contadas polos propios protagonistas dos feitos ou por terceiros, consegue mostrarnos tódalas perspectivas dos personaxes: dende a profesional ata a máis persoal.


PAe - Rexistros electrónicos en organismos do Estado\nRexistros Electrónicos en ministerios, en organismos AGE, e rexistros electrónicos comúns >\nRexistros electrónicos en organismos do Estado\nA listaxe ordenarase –tendo en conta a Disposición transitoria primeira. Subsistencia de órganos– atendendo ao Real Decreto 595/2018, de 22 de xuño, polo que se establece a estrutura orgánica básica dos departamentos ministeriais, (BOE núm. 152 de 23/06/2018) .\nOrde AEC/2629/2010, de 7 de outubro, pola que se crea e regula o Rexistro Electrónico do Ministerio de Asuntos Exteriores e de Cooperación.\nDescargar texto do BOE: Orde AEC/2629/2010\nOrde JUS/3000/2009, de 29 de outubro, pola que se crea e regula o Rexistro Electrónico do Ministerio de Xustiza.\nDescargar texto do BOE: Orde JUS/3000/2009\nOrde DEF/1826/2015, de 3 de setembro, pola que se regula o rexistro electrónico central do Ministerio de Defensa.\nNOTA: derroga Orde DEF/2416/2005, de 18 de xullo, pola que se establecen os criterios xerais de tramitación telemática [... e créase un rexistro telemático]\nDescargar texto do BOE: Orde DEF/1826/2015, de 3 de setembro\nOrde HAP/547/2013, de 2 de abril, pola que se crea e regúlase o Rexistro Electrónico do Ministerio de Facenda e Administracións Públicas.\nDescargar texto do BOE: Orde HAP/547/2013\nOrde INT/2595/2010, de 29 de setembro, pola que se crea e regula o Rexistro Electrónico no Ministerio do Interior.\nDescargar texto do BOE: Orde INT/25959/2010\nOrde FOM/2574/2010, de 16 de setembro, pola que se crea e regula o Rexistro Electrónico do Ministerio de Fomento.\nDescargar texto do BOE: Orde FOM/2574/2010\nOrde EDU/947/2010, de 13 de abril, pola que se crea e regula o Rexistro Electrónico do Ministerio de Educación, (BOE: núm. 93 de 17/04/2010) (Descargar texto do BOE)\nOrde CUL/3410/2009, de 14 de decembro , pola que se regula o Rexistro Electrónico do Ministerio de Cultura, (BOE: núm. 305 de 19/12/2009) (Descargar texto do BOE)\nOrde TAS/408/2008, de 18 de febreiro, pola que se crea o rexistro electrónico do Ministerio de Traballo e Asuntos Sociais e regúlase o servizo de notificacións electrónicas, establecéndose os requisitos xerais para a súa aplicación a determinados procedementos.\nOrde IET/1902/2012, de 6 de setembro, pola que se crea e regula o Rexistro Electrónico do Ministerio de Industria, Enerxía e Turismo.\nOrde ARM/1358/2010, de 19 de maio, pola que se crea e regula o Rexistro Electrónico do Ministerio de Medio Ambiente, Medio Rural e Mariño.\nOrde PRE/1009/2010, de 23 de abril, pola que se regula o Rexistro Electrónico do Ministerio da Presidencia.\nOrde ECC/523/2013, de 26 de marzo do Ministerio de Economía e Competitividade, pola que se crea e regula o Rexistro electrónico do Ministerio de Economía e Competitividade. (BOE: núm. 80, de 03/04/2013)\nOrde SCO/2751/2006, de 31 de agosto, pola que se crea o Rexistro Telemático do Ministerio de Sanidade e Consumo, para a presentación de escritos, solicitudes e comunicacións.\nResolución de 24 de xullo de 2015, do Instituto para a Diversificación e Aforro da Enerxía, pola que se publica a Resolución de 30 de xuño de 2015, do Consello de Administración, pola que se crea o rexistro electrónico da entidade.\nDescargar texto do BOE: Rexistro electrónico IDAE\nResolución de 18 de xuño de 2013, da Comisión Executiva do Banco de España, pola que se crea o rexistro electrónico do Banco de España.\nDescargar texto de BOE: Rexistro electrónico do Banco de España\nOrde FOM/616/2013, de 12 de abril, pola que se crea e regula o Rexistro Electrónico Nacional do Servizo Europeo de Telepeaxe en España.\nDescargar texto do BOE: Rexistro Electrónico Nacional do Servizo Europeo de Telepeaxe en España.\nResolución de 11 de abril de 2012, da Comisión Nacional do Sector Postal, pola que se crea o rexistro electrónico do organismo\nResolución de 5 de marzo de 2012, de Sepes Entidade Pública Empresarial de Chan, pola que se publica a creación e regulación da sede electrónica e o rexistro electrónico.\nNOTA: Derrógase, por Resolución de 28 de maio de 2019 (Ref. BOE-A-2019-8647)\nResolución 1A0/38248/2011, de 15 de novembro, do Centro Nacional de Intelixencia, pola que se crea e regula o rexistro electrónico.\nResolución de 25 de novembro de 2011, da Fábrica Nacional de Moeda e Timbre-Real Casa da Moeda, pola que se crea e regula o seu rexistro electrónico. ( Ministerio de Econonomía e Facenda )\nResolución de 16 de novembro de 2011, da Comisión Nacional do Mercado de Valores, pola que se crea e regula o Rexistro Electrónico da Comisión Nacional do Mercado de Valores.\nResolución de 27 de outubro de 2011, da Subsecretaría, pola que se publica o CONVENIO DE COLABORACIÓN coa AXENCIA ESTATAL DE AVALIACIÓN DAS POLÍTICAS PÚBLICAS E A CALIDADE DOS SERVIZOS ( AEVAL ) para a incorporación da Axencia á Sede Electrónica e ao Rexistro Electrónico do Ministerio de Política Territorial e Administración Pública.\nResolución de 2 de novembro de 2011, da Subsecretaría, pola que se publica o CONVENIO DE COLABORACIÓN co INSTITUTO NACIONAL DE ADMINISTRACIÓN PÚBLICA ( INAP ) para a utilización do Rexistro Electrónico do Ministerio Política Territorial e Administración Pública.\nResolución de 31 de outubro de 2011, da Dirección Xeral de Ordenación do Xogo, pola que se crea o rexistro electrónico da Comisión Nacional do Xogo e establécense os requisitos xerais para a súa aplicación a determinados procedementos.(Ministerio de Economía e Facenda)\nResolución de 26 de setembro de 2011, do Instituto de Turismo de España, pola que se crea e regula o rexistro electrónico do Instituto de Turismo de España, Turespaña. (Ministerio de Industria, Turismo e Comercio)\nResolución de 27 de maio de 2011, da Mutualidade Xeral de Funcionarios Civís do Estado, pola que se crea e regula o Rexistro Electrónico de MUFACE. (Ministerio de Política Territorial e Administración Pública )\nResolución de 7 de abril de 2011, da Presidencia da Axencia Estatal de Seguridade Aérea, pola que se crea a Sede Electrónica e o Rexistro Electrónico da Axencia Estatal de Seguridade Aérea. (Ministerio de Fomento)\nResolución de 5 de abril de 2011, da MUTUALIDADE XERAL XUDICIAL, pola que se crea e regula o Rexistro electrónico do Organismo.\nResolución de 24 de febreiro de 2010, do Instituto de Maiores e Servizos Sociais, pola que se crea e regula a sede electrónica e o rexistro electrónico do INSTITUTO DE MAIORES E SERVIZOS SOCIAIS.\nResolución de 12 de xaneiro de 2011, pola que se crea e regula o rexistro electrónico da Entidade Pública Empresarial Aeroportos Españois e Navegación Aérea . ( Ministerio de Fomento )\nResolución de 24 de novembro de 2010, do Administrador de Infraestruturas Ferroviarias, pola que se crea o Rexistro Electrónico do ADMINISTRADOR DE INFRAESTRUTURAS FERROVIARIAS. ( Ministerio de Fomento )\nResolución de 22 de setembro de 2010, pola que se crea o Rexistro Electrónico da BIBLIOTECA NACIONAL DE ESPAÑA.\nResolución de 15 de xullo de 2010, de PORTOS DO ESTADO, pola que se crea e regula o Rexistro Electrónico do Organismo.\nDescargar Resolución de 15 de xullo de 2010\nResolución de 16 de setembro de 2010, (Ministerio de Presidencia ) pola que se publica o CONVENIO DE COLABORACIÓN co CENTRO DE ESTUDOS POLÍTICOS E CONSTITUCIONAIS para a utilización compartida da Sede Electrónica Central e do Rexistro Electrónico do Ministerio da Presidencia.\nResolución de 16 de setembro de 2010, pola que se publica o CONVENIO DE COLABORACIÓN co CENTRO DE INVESTIGACIÓNS SOCIOLÓXICAS para a utilización compartida da Sede Electrónica Central e do Rexistro Electrónico do Ministerio da Presidencia.\nResolución de 23 de xuño de 2010, pola que se crea e regula o Rexistro Electrónico na XEFATURA CENTRAL DE TRÁFICO . ( Ministerio do Interior ).\nResolución de 23 de xuño de 2010, pola que se crea o Rexistro Electrónico da OFICINA ESPAÑOLA DE PATENTES E MARCAS (Ministerio de Industria, Turismo e Comercio9.\nResolución de 24 de maio de 2010, pola que se regula o Rexistro Electrónico da AXENCIA ESPAÑOLA DE PROTECCIÓN DE DATOS\nResolución de 19 de maio de 2010, pola que se crea o rexistro electrónico da ENTIDADE PÚBLICA EMPRESARIAL REDE.es (Ministerio de Industria, Turismo e Comercio).\nResolución de 18 de marzo de 2010, pola que se crea a Sede Electrónica e regúlase o Rexistro Electrónico da COMISIÓN NACIONAL DE ENERXÍA. ( Ministerio de Industria, Turismo e Comercio)\nResolución de 24 de marzo de 2010, pola que se crea e regula o Rexistro Electrónico da AXENCIA ESTATAL CONSELLO SUPERIOR DE INVESTIGACIÓNS CIENTÍFICAS (modificada por Resolución de 6 de maio de 2010).\nCentro de Investigacións Enerxéticas, Ambientais e Tecnolóxicas\nResolución de 18 de marzo de 2010, pola que se crea e regula o Rexistro Electrónico do CENTRO DE INVESTIGACIÓNS ENERXÉTICAS, AMBIENTAIS E TECNOLÓXICAS.\nResolución de 16 de marzo de 2010, pola que se regula o Rexistro Electrónico do SERVIZO PÚBLICO DE EMPREGO ESTATAL.\nResolución de 17 de marzo de 2010, pola que se crean a Sede Electrónica e o Rexistro Electrónico do CONSELLO DE SEGURIDADE NUCLEAR\nResolución de 2 de marzo de 2010, pola que se crea e regula o Rexistro Electrónico do CENTRO PARA O DESENVOLVEMENTO TECNOLÓXICO INDUSTRIAL\nResolución de 2 de marzo de 2010, pola que se acorda a inclusión do INSTITUTO DE ASTROFÍSICA DE CANARIAS no Rexistro Electrónico do departamento. Ministerio de Ciencia e Innovación\nResolución de 2 de marzo de 2010, pola que se acorda a inclusión do INSTITUTO ESPAÑOL DE OCEANOGRAFÍA no Rexistro Electrónico do departamento.\nResolución de 2 de marzo de 2010, pola que se acorda a inclusión do INSTITUTO XEOLÓXICO E MINEIRO DE ESPAÑA no Rexistro Electrónico do departamento.\nResolución de 2 de marzo de 2010, pola que se acorda a inclusión do INSTITUTO NACIONAL DE INVESTIGACIÓN E TECNOLOXÍA AGRARIA E ALIMENTARIA no Rexistro Electrónico do departamento.\nResolución de 24 de febreiro de 2010, pola que se crea e regula o Rexistro Electrónico do CENTRO DE ESTUDOS E EXPERIMENTACIÓN DE OBRAS PÚBLICAS\nResolución de 17 de febreiro de 2010, pola que se crea a sede electrónica e o rexistro electrónico da Axencia Estatal BOLETÍN OFICIAL DO ESTADO.\nResolución de 30 de decembro de 2009, pola que se crea a Sede Electrónica e o Rexistro Electrónico da AXENCIA ESPAÑOLA DE COOPERACIÓN INTERNACIONAL PARA O DESENVOLVEMENTO.\nOrde INT/3516/2009, de 29 de decembro, pola que se crea un rexistro electrónico na DIRECCIÓN XERAL DA POLICÍA E DA GARDA CIVIL (ámbito Corpo Nacional de Policía)\nResolución de 15 de decembro de 2009, pola que se modifica a de 26 de agosto de 2007, pola que se crea un rexistro electrónico na XEFATURA CENTRAL DE TRÁFICO.\nOrde TIN/3518/2009, de 29 de decembro, pola que se crea o rexistro electrónico da SECRETARÍA DE ESTADO DA SEGURIDADE SOCIALpara a presentación de escritos, solicitudes e comunicacións e establécense criterios xerais para a súa aplicación a determinados procedementos.\nResolución de 28 de decembro de 2009, pola que se crea a sede electrónica e regúlanse os rexistros electrónicos da AXENCIA ESTATAL DE ADMINISTRACIÓN TRIBUTARIA.\nOrde INT/2936/2009, de 27 de outubro, pola que se crea o Rexistro Electrónico da GARDA CIVIL. (Ministerio do Interior)\nResolución de 24 de xuño de 2009, pola que se crea o rexistro electrónico do CONSELLO SUPERIOR DE DEPORTES\nResolución de 29 de maio de 2009, pola que se acorda a inclusión do INSTITUTO DE ESTUDOS FISCAIS no rexistro electrónico do departamento. (Ministerio de Economía e Facenda)\nResolución de 6 de maio de 2009, pola que se acorda a inclusión do INSTITUTO DE CONTABILIDADE E AUDITORÍA DE CONTAS no rexistro electrónico do departamento.(Ministerio de Economía e Facenda)\nResolución de 5 de maio de 2009, pola que se acorda a inclusión do PARQUE MÓBIL DO ESTADO no rexistro electrónico do departamento.\nResolución de 4 de marzo de 2009, pola que se regula o Rexistro Electrónico do INSTITUTO NACIONAL DE ESTATÍSTICA.\nResolución de 30 de xaneiro de 2009, pola que se crea un Rexistro electrónico e establécense os requisitos xerais para a súa aplicación a determinados procedementos na COMISIÓN NACIONAL DA COMPETENCIA.\nResolución de 8 de maio de 2008, da Presidencia da Comisión do Mercado das Telecomunicacións, pola que se crea un Rexistro electrónico na Comisión do Mercado das Telecomunicacións para a recepción, remisión e tramitación de solicitudes, escritos e comunicacións, e establécense os criterios xerais para a tramitación telemática de determinados procedementos.\nOrde SCO/3233/2007, de 29 de outubro, pola que se crea o rexistro electrónico do INSTITUTO DE SAÚDE CARLOS III para a presentación de escritos, solicitudes e comunicacións e establécense os requisitos xerais para a tramitación electrónica de determinados procedementos.\nAcordo de 15 de setembro de 2016, do Pleno do Tribunal Constitucional, polo que se regula o Rexistro Xeral e créase o Rexistro Electrónico do Tribunal.\nBOE núm. 284, de 24/11/2016\nResolución de 23 de decembro de 2015, da Comisión de Goberno do Tribunal de Contas , pola que se amplía o ámbito de funcionamento do Rexistro Telemático á recepción, a través da súa sede electrónica, da contabilidade electoral e das contas anuais de formacións políticas e de fundacións e asociacións vinculadas ás mesmas. BOE: 14/01/2016\nAnteriores disposicións relevantes:\nResolución de 2 de xullo de 2012, da Comisión de Goberno do Tribunal de Contas , pola que se amplía o ámbito de funcionamento do Rexistro Telemático do Tribunal de Contas á recepción da conta xeral da Seguridade Social e as contas anuais das Entidades que integran o sistema de Seguridade Social. BOE: 09/07/2012\nResolución de 30 de marzo de 2007, da Presidencia do Tribunal de Contas , pola que se fai público o acordo da Comisión de Goberno, de 29 de marzo de 2007, sobre creación do Rexistro Telemático do Tribunal de Contas: BOE: 14/04/20017\nDescargar en BOE- Análise: Rexistro electrónico do Tribunal de Contas\nOrde HAP/1637/2012, de 5 de xullo, que regula o Rexistro Electrónico de Apoderamentos


09:57:24 Domingo 3 de xullo 2022\nA Deputación presentou o programa PEL-Concello Dixital\nUn servizo innovador de asesoramento e capacitación no emprego das solucións tecnolóxicas\nO Auditorio de Galicia estrea a súa sede electrónica.\nCon novo aspecto e importantes melloras no seu uso e funcionalidade, estrena nova sede electrónica adherida ao Proxecto Provincial de Implantación da Administración Electrónica.\nA Diputación e os Concellos da provincia da Coruña estrean sedes electrónicas renovadas co obxectivo de chegar antes aos nosos cidadáns.\nA complicidade coa tecnoloxía achéganos á nova cidadanía\nCon novo aspecto e importantes melloras no uso e a funcionalidade, se estrean as novas sedes electrónicas de As Somozas, Toques, Tordoia, Touro, Trazo, Val do Dubra, Valdoviño, Vedra, Vilarmaior e Vilasantar, adheridas o Proxecto Provincial de Implantación da Administración Electrónica.\nO concello de Ames e o Consorcio de Turismo e Congresos da Coruña renovan a súa sede electrónica.\nCon novo aspecto e importantes melloras no uso e a funcionalidade, se estrean as novas sedes electrónicas de Ames e o Consorcio de Turismo e Congresos da Coruña, adheridas o Proxecto Provincial de Implantación da Administración Electrónica.\nOs concellos de Muxía, Neda, Ordes, O Pino, Paderne, Pontedeume, Rois, San Sadurniño, Santa Comba, Santiso, Sobrado e Teo renovan a súa sede electrónica.\nCon novo aspecto e importantes melloras no uso e a funcionalidade, se estrean as novas sedes electrónicas de Muxía, Neda, Ordes, O Pino, Paderne, Pontedeume, Rois, San Sadurniño, Santa Comba, Santiso, Sobrado e Teo, adheridas o Proxecto Provincial de Implantación da Administración Electrónica.\nOs concellos de Mesía, Moeche, Monfero e Mugardos renovan a súa sede electrónica.\nCon novo aspecto e importantes melloras no uso e a funcionalidade, se estrean as novas sedes electrónicas de Mesía, Moeche, Monfero e Mugardos, adheridas o Proxecto Provincial de Implantación da Administración Electrónica.\nOs concellos de A Laracha, Coirós, Corcubion, Curtis, Dodro, Dumbría, Fisterra, Frades, Irixoa, Lousame, Mañón, Mazaricos e Melide renovan a súa sede electrónica.\nCon novo aspecto e importantes melloras no uso e a funcionalidade, se estrean as novas sedes electrónicas de A Laracha, Coirós, Corcubion, Curtis, Dodro, Dumbría, Fisterra, Frades, Irixoa, Lousame, Mañón, Mazaricos e Melide, adheridas o Proxecto Provincial de Implantación da Administración Electrónica.\nOs concellos de A Baña, Aranga, Arzúa, Boqueixón, Brión, Cariño, Carnota, Carral, Cee, Cerdido, Negreira e Zas renovan a súa sede electrónica.\nCon novo aspecto e importantes melloras no uso e a funcionalidade, se estrean as novas sedes electrónicas de A Baña, Aranga, Arzúa, Boqueixón, Brión, Cariño, Carnota, Carral, Cee, Cerdido, Negreira e Zas, adheridas o Proxecto Provincial de Implantación da Administración Electrónica.\nOs Consorcios das Mariñas e o Provincial de Contraincendios da Coruña e a Mancomunidad de Arousa Norte renovan a súa sede electrónica.\nCon novo aspecto e importantes melloras no uso e a funcionalidade, se estrean as novas sedes electrónicas dos Consorcios de As Mariñas e Provincial de Contraincendios e Salvamento da Coruña e a Mancomunidad de Arousa Norte adheridas ao Proxecto Provincial de Implantación da Administración Electrónica.


SECRETARÍA | CEIP PLURILINGÜE DE ATIOS\nSOLICITUDES PARA USO DE TRANSPORTE E COMEDOR CURSO 2022/2023\nEnviado por m.jesusarodriguez o Mar, 06/28/2022 - 11:45\nSOLICITUDES DE COMEDOR E TRANSPORTE PARA O VINDEIRO CURSO 2022/2023\nComo xa se avisou por Abalar aqueles que solicitaron o uso destes servizos o curso actual xa non teñen que presentar as solicitudes para o vindeiro curso.\nSó tedes que presentar o Anexo de Autodeclaración aqueles que solicitades Comedor (o podedes descargar no aviso de abaixo).\nSe alguén non fixo uso destes servizos o curso pasado e quero solicitalos para o vindeiro pode descargar os impresos pinchando nos documentos adxuntos.\n*Será usuario lexítimo o alumnado cuxo domicilio estea a unha distancia do colexio superior a 2 km. Acórdense de comprobar a distancia xa que a teñen que especificar na solicitude.\n*Poderase autorizar o uso do servizo de transporte ao alumnado cuxo domicilio estea a unha distancia do colexio entre 2 e 1 km. sempre e cando queden prazas vacantes no autobús concreto.\n*Non ten dereito ao uso deste servizo o alumnado cuxo domicilio non corresponda á área de influencia do colexio (a excepción dos enviados pola Comisión de Escolarización) pero poderase autorizar se aínda quedan prazas vacantes no autobús concreto.\nEstas autorizacións serán unicamente para o curso 2022/2023 e perderán dita praza si se precisa para un alumno/a con dereito preferente á mesma.\n*O alumnado de novo ingreso que sexa de fóra da zona de influencia do centro non ten dereito ao uso do comedor escolar. Poderase autorizar o seu uso se hai prazas dispoñibles, pero terase que aboar a cantidade correspondente por día de servizo. Esta praza pode perderse si se precisa para un alumno/a con dereito preferente á mesma.\nAUTODECLARACIÓN COMEDOR ESCOLAR\nEnviado por m.jesusarodriguez o Mar, 06/28/2022 - 10:51\nANEXO II A CUBRIR PARA OS SOLICITANTES DE COMEDOR\nNon terá que cubrir este impreso o alumnado de novo ingreso que non pertence á zona de influencia do colexio, xa que lle corresponderá aboar a cantidade de 4,50€ por día que faga uso do comedor.\n*APARTADO A) RENDA NETA IRPF 2021\nPara determinar a renda anual familiar do ano 2021 hai que ter en conta os ingresos obtidos por todas as persoas da unidade familiar, segundo o seguinte:\n-Os membros da unidade familiar que fagan declaración da renda teñen que facer o seguinte cálculo:\nTerase en conta a unidade familiar (segundo a situación existente a 31 de decembro de 2021) definida na normativa do imposto da renda das persoas físicas:\n*APARTADO C) RENDA PER CÁPITA FAMILIAR: hai que dividir a cantidade total obtida no apartado A) entre o número de membros da unidade familiar.\nAos efectos de facilitar ás familias o cálculo incorpórase unha calculadora a través da páxina web da consellería, dispoñible a través do link https://www.edu.xunta.es/comedores/calculadora.jsp\nEnviado por m.jesusarodriguez o Lun, 06/20/2022 - 10:51\nFORMALIZACIÓN DE MATRÍCULA CURSO 2022-23\n-Informamos que para formalizar a matrícula do alumnado admitido para o vindeiro curso escolar teñen que cubrir e entregar na secretaría do colexio os seguintes impresos (antes do 30 do presente mes):\n*Formalización de matrícula\n*Lingua materna (só alumnado 4ºEI)\n*Autorización uso da imaxe\n*Alerta Escolar (se corresponde)\nPoden imprimir os impresos pinchando nos documentos adxuntos.\n*Quedan pendentes as solicitudes para o uso de Comedor e Transporte porque aínda non saíron as instruccións. En canto saían poderanse descargar tamén desta páxina.\n-E ademais deberán entregar:\n*Fotocopia da cartilla de vacinas\n*Fotocopia da tarxeta sanitaria\n*4 fotografías tamaño carné (só alumnado de Educación Infantil)\nA titora de 4º EI terá unha reunión coas familias o día 28 de xuño ás 11h. (non poderán asistir os nen@s).\nPodedes aproveitar ese día para entregar a documentación solicitada.\nAXUDAS ADQUISICIÓN DE LIBROS DE TEXTO E MATERIAL ESCOLAR CURSO 2022/2023\nEnviado por m.jesusarodriguez o Ven, 05/20/2022 - 12:34\nAXUDAS EN RELACIÓN COS LIBROS DE TEXTO E MATERIAL ESCOLAR\nInformamos que xa poden solicitar as axudas en relación cos libros de texto e material escolar para o curso 2022/2023 (ORDE do 29 de abril de 2022, publicada no DOG do 18 de maio):\nTIPOS DE AXUDAS SEGÚN OS CURSOS\n*1º e 2º de E.P. poderán solicitar axudas para a adquisición de libros de texto e de material escolar.\n*3º e 4º de E.P. poderán solicitar o préstamo de libros e a axuda para a adquisición de material escolar.\n*5º e 6º de E.P. poderán solicitar axuda só para a adquisición de material escolar (xa que están incluídos no proxecto E-DIXGAL e non utilizan libros impresos).\n*Terán que cubrir os impresos (Anexos I e II) na aplicación Fondolibros https:/www.edu.xunta.es/fondolibros. Poden cubrilos directamente na aplicación ou imprimilos e cubrilos manualmente.\n*Se facilitarán os impresos no colexio nos casos en que non teñan maneira de acceder á aplicación ou non poidan imprimilos.\n*As axudas serán solicitadas polos pais, nais ou representantes legais do alumnado.\n*Presentarase unha única solicitude para todos os fillos que estean no mesmo centro para o curso 2022/23 (si se fai por vía electrónica presentarase unha solicitude para cada alumno/a).\n*As solicitudes serán asinadas polo pai, nai e resto dos membros da unidade familiar computables para os efectos de renda (exercicio fiscal do ano 2020), excepto nos casos de separación ou divorcio, nos que asinará o proxenitor que teña a custodia do menor. Nos casos de custodia compartida asinarán os dous proxenitores.\n-Presentación no colexio: terán que imprimir os dous anexos, asinar nos apartados correspondientes e aportar tamén a documentación solicitada.\n-Presentación na Sede Electrónica da Xunta de Galicia, xunto coa documentación.\n*O prazo de presentación é ata o día 22 de xuño.\nPar evitar aglomeracións establécense uns días para cada nivel (teñan en conta que se refire aos niveis do vindeiro curso). Rogamos que na medida do posible se axusten ás datas establecidas, en horario de secretaría (10,50 h. a 11,40 h.) En casos de irmáns poderán escoller o día que lles vaia mellor.\nTEÑAN EN CONTA QUE OS NIVEIS SON DO CURSO 2022/2023\n*Copia do libro de familia no cal figuren todos os membros da unidade familiar.\n*No caso de non ter libro de familia ou cando a situación familiar, a 31 de decembro de 2020, non coincida coa reflectida no libro, terá que presentarse documentación acreditativa do número de membros da unidade familiar, tales como:\n-Sentenza xudicial de separación ou divorcio e/ou convenio regulador onde conste a custodia do causante.\n-Informe dos servizos sociais ou órgano equivalente do concello de residencia, que acredite a situación familiar.\nADMISIÓN ALUMNADO VINDEIRO CURSO 2022/2023\nEnviado por m.jesusarodriguez o Mar, 03/29/2022 - 10:44\nInfórmase que foi admitido para o vindeiro curso escolar 2022/2023 todo o alumnado que presentou solicitude neste centro.\nDo 20 ao 30 de xuño terase que realizar a Formalización de matrícula polo que preto desas datas deberán estar pendentes desta web xa que se publicará información ao respeto.\nEnviado por m.jesusarodriguez o Ven, 02/18/2022 - 15:42\n*Decreto do 3 de febreiro de 2022 (DOG do 11 de febreiro)\n*Orde do 12 de marzo de 2013 (DOG do 15 de marzo)\n*Orde do 18 de decembro de 2020 (DOG do 22 de decembro)\nVACANTES OFERTADAS PARA O CURSO 2022/2023:\nGRUPOS PROPOSTOS 2021/22\nÁREA DE INFLUENCIA DO COLEXIO\n1- Será usuario lexítimo o alumnado cuxo domicilio estea a unha distancia do colexio superior a 2 km.\n2- O alumnado cuxo domicilio estea a unha distancia do colexio entre 2 e 1 km. poderá facer uso deste servizo sempre e cando queden prazas vacantes no autobús concreto.\n3- Non ten dereito ao uso deste servizo o alumnado cuxo domicilio non corresponda á área de influencia do colexio. Poderase autorizar dun xeito excepcional se quedan prazas vacantes no autobús concreto.\nAs autorizacións concedidas nos puntos 2 e 3 serán unicamente para o curso 2022/2023 e perderán dita praza si se precisa para un alumno/a con dereito preferente á mesma.\n*O alumnado de novo ingreso que sexa de fóra da zona de influencia do centro non ten dereito ao uso do comedor escolar. Poderase autorizar o seu uso se hai prazas dispoñibles, pero terase que aboar a cantidade correspondente por día de servizo (a día de hoxe 4,50€).\nMATRICULACIÓN ESCOLAR CURSO 2022/2023\nEnviado por m.jesusarodriguez o Ven, 02/18/2022 - 14:00\nComunicámoslles que do día 1 ao 21 de marzo incluído estará aberto o prazo de presentación de solicitudes de matrícula para o vindeiro curso 2022/23.\n*Poderán cubrir ou descargar os impresos na seguinte aplicación\n*A solicitude irá acompañada da seguinte documentación:\n- Fotocopia do libro de familia (todas as follas que estean cubertas).\n- Certificado do colexio de procedencia no que conste o nivel cursado durante o curso 2021-2022 (só alumnado procedente doutro centro).\n- Certificado de empadronamento onde figuren todas as persoas que convivan no domicilio familiar.\n- Convenio regulador ou Resolución xudicial en caso de separación ou divorcio.\n- Copia do DNI do solicitante e membros computables da unidade familiar cando se opoñan á consulta automática dos datos.\n* Poderán presentar a solicitude coa documentación de dous xeitos:\n1- De forma electrónica, na mesma aplicación:\n2- Na secretaría do colexio de luns a venres de 11:00h. a 11:40h.\nSOLICITUDES PARA MÁSCARAS\nEnviado por m.jesusarodriguez o Lun, 11/15/2021 - 14:34\nSOLICITUDES PARA A DISTRIBUCIÓN DE MÁSCARAS\nInformamos que saíu publicada a Orde do 28 de outubro de 2021 (DOG do 12 de novembro de 2021) pola que se regulan os criterios e o procedemento de distribución de máscaras entre o alumnado matriculado en EP, ESO e EE en centros docentes públicos e en centros privados concertados no curso 2021-22.\nNON TEN QUE PRESENTAR SOLICITUDE\n· Será beneficiario directo das máscaras o alumnado que recibiu o vale de 50 € para a adquisición de material escolar no presente curso.\n· Polo tanto agora xa non teñen que presentar ningunha solicitude.\nPODERÁ PRESENTAR SOLICITUDE\n· Poderá entregar solicitude para as máscaras o alumnado que no seu momento non solicitou a axuda para material escolar e que a renda per cápita (segundo o exercicio fiscal do ano 2019) sexa igual ou inferior a 6.000€.\n· Terán que cubrir o impreso que lle facilitaremos no colexio aos que no lo soliciten telefonicamente.\n· Presentarase unha única solicitude para todos os fillos que estean no mesmo centro para o curso 2021/22.\n·As solicitudes serán asinadas polo pai, nai e resto dos membros da unidade familiar computables para os efectos de renda, excepto nos casos de separación ou divorcio, nos que asinará o proxenitor que teña a custodia do menor. Nos casos de custodia compartida asinarán os dous proxenitores.\n· Presentaranse presencialmente no colexio en horario de secretaría (10:50h a 11:40h)\n·A solicitude virá acompañada da Copia do libro de familia no cal figuren todos os membros da unidade familiar.\n·No caso de non ter libro de familia ou cando a situación familiar, a 31 de decembro de 2019, non coincida coa reflectida no libro, terá que presentarse documentación acreditativa do número de membros da unidade familiar, tales como:\n· Prazo de presentación: Ata o 26 de novembro de 2021\n· Unha vez rematado o proceso de entrega de solicitudes informaráselles do procedemento a seguir polo colexio para a distribución das máscaras.\nLISTAXES DEFINITIVAS FONDO DE LIBROS 2021/2022 E VALES DE LIBROS E MATERIAL ESCOLAR\nEnviado por m.jesusarodriguez o Mar, 07/06/2021 - 10:47\nLISTAXES DEFINITIVAS DO FONDO SOLIDARIO DE LIBROS DE TEXTO CURSO 2021/2022\nInfórmase que xa están publicadas no taboleiro do colexio as listaxes definitivas dos libros que lles foron asignados aos alumnos/as de 3º e 4º de Educación Primaria. Tamén o poderán comprobar na aplicación "Fondolibros" coa Chave 365.\nComproben a listaxe dos libros do curso 2021/22 para ver se teñen que comprar algún libro que non lles fora asignado.\nRecorden que os alumnos/as de 4º de E.P. teñen que comprar o cuadernillo de inglés.\nEn SETEMBRO xa lles avisaremos para que pasen polo colexio a recoller os libros que lles corresponden.\nComunícase tamén que xa están preparados os Vales para a compra de libros do alumnado de 1º e 2º E.P. e os vales para a adquisición doutro material escolar.\nPoderán recollelos no colexio dende o 7 ata o 16 de xullo en horario de 10h. a 14h. (e senón en setembro)\n-En caso de extravío do vale o colexio non poderá expedir un duplicado.\n-Unha vez entregado o vale, se o solicitante detecta algún erro, disporá de 10 días hábiles para emendar a solicitude devolvendo o vale recibido.\n-Unha vez que o solicitante estea en posesión do correspondente vale poderá adquirir os libros no establecemento que libremente escolla, polo importe máximo que figure no vale.\n-No momento da compra o solicitante deberá asinar tal vale e entregarllo ó establecemento.\n-Os vales non poden ser fraccionados, é dicir o importe total de cada vale só pode ser utilizado nun único establecemento.\nREUNIÓN ALUMNADO 4ºE.I. CURSO 2021/22\nEnviado por m.jesusarodriguez o Ven, 06/18/2021 - 10:51\nREUNIÓN ALUMNADO DE NOVO INGRESO MATRICULADO PARA 4º ED. INFANTIL\nConvócase a unha reunión coa titora ás familias do alumnado que se vai a incorporar ao centro en 4º de Educación Infantil para o vindeiro curso escolar (2021/22):\nDÍA: 24 DE XUÑO (XOVES)\nNon se poderán traer os nen@s e só poderá acudir un proxenitor.\nRogamos aproveiten ese día para traer a formalización de matrícula e a documentación que falta. Está todo detallado no seguinte aviso.


A primeira fase de obras da rúa Concepción Arenal estará rematada en setembro - Pontevedra Viva\nA conselleira Ethel Vázquez e a alcaldesa de Marín, María Ramallo\nVenres 14 de Xuño, 2019 ás 15:18 do Venres 14 de Xuño, 2019\nA conselleira de Infraestruturas e Mobilidade, Ethel Vázquez, xunto coa alcaldesa de Marín, María Ramallo, supervisou este venres as obras de humanización da rúa Concepción Arenal, cuxa primeira fase se atopa xa ao 30% da súa execución, o que permitirá que estea finalizada en setembro.\nVázquez Mourelle indicou que, unha vez finalizadas estas actuacións, o Concello de Marín acometerá as obras da segunda fase, que xa foron licitadas en marzo e se están a avaliar as ofertas.\nA conselleira lembrou que o proxecto está enmarcado nun convenio entre a Xunta e o Concello que posibilitará a realización dunha actuación integral que suporá un investimento de 1,6 millóns de euros, do que o 80% é achegado polo goberno galego.\nEthel Vázquez destacou que este é un exemplo da "suma de esforzos entre administracións" para "gañar espazo para as persoas" e achegar unha vía "máis cómoda, segura e humana".\nFinalmente a conselleira precisou que o Consello da Xunta aprobou este xoves o decreto de utilidade pública da senda Coirados-Pardavila para licitar as obras este ano e este venres o DOG xa publica o inicio da información pública da continuación desta senda, entre Pardavila e Cadro.\nTamén se está supervisando o proxecto da senda entre Bagüín e Seixo e xa están avanzadas as obras da que une Vilaseca e Lapamán, que estará á disposición dos veciños e dos turistas en setembro.\nAdxudicada a segunda fase das obras de humanización de Concepción Arenal\nÁ rúa Concepción Arenal está a crecerlle un "lombo"


A Xunta prevé activar antes de final de ano os novos regadíos na comarca da Limia\nMedio Rural anuncia un investimento de 1,6 millóns de euros nestas infraestruturas de rego en 4.150 hectáreas\nxinzo / la voz 26/06/2018 05:00 h\nA reunión mantida entre responsables da Consellería de Medio Rural e regantes anteláns, dentro do comité de seguimento dos regadíos da Limia na Consellería en Ourense saldouse cun compromiso de inversión das novas infraestruturas de rego cifrada este ano en 1,6 millóns de euros. Os regantes deberán aportar o 20 % destes fondos.\nA mesa na que se produciu este anuncio estivo composta polos presidentes das catro comunidades de regantes afectadas, os Concellos de Xinzo de Limia, Trasmiras e Porqueira, a Dirección Xeral de Desenvolvemento Rural, a Xefatura Territorial de Ourense e os técnicos de infraestruturas agrarias, Tragsa e a asociación Adegal.\nAnte a colaboración de Adegal coas comunidades de regantes Corno do Monte, Alta Limia, Lamas-Ganade e San Salvador de Sabucedo, solicitouse a realización das sondaxes de investigación das captacións en 26 puntos, localizados e distribuídos na superficie a regar que ocupan as catro comunidades. Esa zona inclúe unhas 4.150 hectáreas de cultivo.\nA presidenta de Adegal, Maite Joga, expuxo: «O proceso non vai coa rapidez que desexariamos, pero é así». Os responsables da Xunta avaliaron que a declaración de impacto ambiental publicarase en agosto e que a execución inicial do plan podería ter lugar antes de final de ano. Segundo Joga «xa están realizados os proxectos técnicos para as sondaxes, por tanto, só cabe esperar a execución das obras co orzamento asignado e que Medio Rural asuma os compromisos adquiridos nas últimas xuntanzas». Estes proxectos están pendentes na comarca dende hai máis dunha década.\nXinzo de Limia Ourense ciudad A Estrada Trasmiras Porqueira